**Թեմա. Երիտասարդ ընտանիքների՝ երեխա ունենալու որոշման վրա ազդող գործոնների ուսումնասիրություն և քաղաքականության նոր լուծումների առաջադրում**

1. **Հիմնախնդրի նկարագրությունն ու դրա արդիականությունը**

Նախորդ 20 տարվա կտրվածքով բնակչության տարեկան թվաքանակը միջին հաշվով նվազել է շուրջ 13 հազար մարդով։ Սկսած 2011թ-ից՝ հանրապետությունում նկատվում է բնական հավելաճի նվազման գրեթե կայուն միտում, և արդյունքում նվազում է ծնելիության ու մահացության ինտեգրալային ցուցանիշը։ Ծնելիության կորի բեկումնային պահից (2011թ.) մինչև 2017թ-ը մահացածների թիվը նվազել է շուրջ 2%-ով, իսկ նույն ժամանակահատվածում ծնելիությունը նվազել է շուրջ 16%-ով։ 1999թ-ից գրեթե կայուն աճել է առաջին անգամ երեխա ունեցող մայրերի միջին տարիքը՝ 2.4 տարով։ Էապես աճել է նաև կանանց առաջին անգամ ամուսնության միջին տարիքը։ Սկսած վերջին մարդահամարի տարեթվից՝ 2011թ-ից, գյուղական բնակավայրերում բնակչության թվաքանակի միտումները էապես խոցելի են՝ համեմատած քաղաքային բնակավայրերի հետ։ Այսպես, եթե 2011-2017թթ-ին քաղաքային բնակավայրերում բնակչության թվաքանակը նվազել է ընդամենը 0.8%-ով, գյուղական բնակավայրերում նվազումը կազմել է 2.8%։ Գյուղական բնակավայրերի ժողովրդագրական համեմատաբար բարձր խոցելիությունը փաստվում է նաև նրանով, որ ծնվածների թվաքանակը 1000 բնակչի հաշվով գյուղական բնակավայրերում նվազել է առավել առաջանցիկ, քան քաղաքային բնակավայրերում։ Սա վկայում է, որ այլ հավասար պայմաններում ծնելիության նվազումը առավել գերակա խնդիր է։

Համաձայն 2017թ-ին իրականացրած հետազոտության տվյալների՝ ընտանիքում ամուսնական զույգի համար երեխաների ցանկալի թիվը երեքն է՝ համապատասխանաբար` 42.8% կանանց և 38.6% տղամարդկանց դեպքում, ի հակադրություն այն հանգամանքի, որ պաշտոնական վիճակագրության տվյալներով, ըստ ծնելիության կարգի, առավել մեծ թիվ են կազմում առաջին և երկրորդ երեխաները: Չնայած այն հանգամանքին, որ ամուսնական զույգի մոտ երեխաների ցանկալի թիվը երեք և ավելին է՝ նրանց մեծամասնությունը այլևս չի պլանավորում երեխա ունենալ՝ 63.8%:

1. **Հետազոտության նպատակը և դրա հնարավոր ազդեցությունը համապատասխան քաղաքականության մշակման վրա**

Հետազոտությունը միտված է բացահայտելու այն գործոնները, որոնք ազդում են երիտասարդ ընտանիքների՝ առաջին, երկրորդ և հաջորդ երեխաներն ունենալու որոշման վրա, ինչպես նաև ապահովելու ծնելիության աճը խթանող պետական քաղաքականությունների ազդեցության գնահատումը։ Հետազոտությունը կօգտագործվի ժողովրդագրական աճը խթանող քաղաքականությունների մշակման գործընթացում։ Հետազոտության շրջանակներում ներկայացվող լուծումների շրջանակներում պետք է դիտարկվեն նաև կանանց՝ երեխա ունենալու միջին տարիքի նվազեցման հիմնական պատճառները, աշխատանքը և ուսումը երեխայի խնամքի հետ համատեղելուն, վերարտադրողական պոտենցիալի ընդլայնմաննուղղված առաջարկություններ։

1. **Հետազոտության մեջ ուսումնասիրվելիք կոնկրետ խնդիրներն ու հարցադրումները**
2. Հայաստանի ժողովրդագրական պատկերի ու վերջին տարիների զարգացումների ուսումնասիրություն ու վերլուծություն, մասնավորապես՝ ծնելիության հիմնախնդրի համատեքստում։
3. Ծնելիության խթանման քաղաքականությանն առնչվող մասնագիտական գրականության և այլ նյութերի վերլուծություն և միջազգային փորձի ուսումնասիրում՝ առավելապես դիտարկելով Հայաստանի սոցիալ-տնտեսական ու ժողովրդագրական առանձնահատկություններն ունեցող երկրները,
4. Հայաստանում իրականացված ժողովրդագրական հետազոտությունների վերլուծություն և համադրում,
5. Ծնելիության աճի վրա ազդող գործոնների վերհանում,
6. Ծնելիությունը խթանող առկա քաղաքականությունների ազդեցությունների գնահատում,
7. Ծնելիությունը խթանող քաղաքականության լուծումների ինովացիոն առաջարկների ներկայացում` հաշվի առնելով նաև դիվերսիֆիկացված ու թիրախավորված քաղաքականության հնարավորությունները՝ գյուղական, քաղաքային բնակավայրերի ուղղություններով։
8. **Հետազոտությունից ակնկալվող արդյունքը**

Հետազոտության արդյունքում ակնկալվում է ունենալ ծնելիության վրա ազդող գործոնների համապարփակ նկարագրություն և ծնելիությունը խթանող քաղաքականության ինովացիոն առաջարկներ՝ հիմնված միջազգային լավագույն փորձի և դրա տեղայնացման իրատեսականության վրա։

*Հետազոտության ընթացքում հետազոտողին տվյալների հավաքագրման գործընթացում կօժանդակի Աշխատանքի և սոցիալական հարցերի նախարարությունը, մասնավորապես՝ Աշխատանքի և սոցիալական հետազոտությունների ազգային ինստիտուտը։*